RO Jurnalul Oficial al Uniunii Europene C 248/26

Publicarea unei cereri de înregistrare în temeiul articolului 6 alineatul (2) din Regulamentul (CE) nr. 510/2006 al Consiliului privind protecția indicațiilor geografice și a denumirilor de origine ale produselor agricole și alimentare

2009/C 248/08

Prezenta publicare conferă dreptul de opoziție la cererea de înregistrare în temeiul articolului 7 din Regulamentul (CE) nr. 510/2006 al Consiliului. Declarațiile de opoziție trebuie să parvină Comisiei în termen de șase luni de la data prezentei publicări.

FIȘĂ REZUMAT

REGULAMENTUL (CE) NR. 510/2006 AL CONSILIULUI

„GYULAI KOLBÁSZ” SAU „GYULAI PÁROSKOLBÁSZ”

NR. CE: HU-PDO-0005-0394-21.10.2004

DOP ( ) IGP ( X )

Această fișă rezumat prezintă, cu titlu informativ, principalele elemente ale caietului de sarcini al produsului.

1. Autoritatea competentă din statul membru:

Denumire: Földművelésügyi és Vidékfejlesztési Minisztérium, Élelmiszerlánc-elemzési Főosztály (Ministerul Agriculturii și Dezvoltării Rurale, Departamentul de analiză a lanțului alimentar) Adresă: Budapest Kossuth Lajos tér 11. 1055 MAGYARORSZÁG/HUNGARY Tel. +36 13014419 Fax +36 13014808 E-mail: zobore@fvm.hu

2. Grup:

Asociația pentru utilizarea indicației geografice GYULAI

Denumire: Gyulai Húskombinát Zrt. Adresă: Gyula Kétegyházi út 3. 5700 MAGYARORSZÁG/HUNGARY Tel. +36 66620220 Fax +36 66620202 E-mail: info@gyulahus.hu

Denumire: Csabahús Kft. Adresă: Békéscsaba Kétegyházi út 8. 5600 MAGYARORSZÁG/HUNGARY Tel. +36 66443211 Fax +36 66441723 E-mail: csabahus@csabahus.hu Componență: Producători/prelucrători ( X ) Alte categorii ( )

3. Tip de produs:

Clasa1.2: Produse din carne

4. Caiet de sarcini:

[rezumatul cerințelor prevăzute la articolul 4 alineatul (2) din Regulamentul (CE) nr. 510/2006]

4.1. Denumire:

„Gyulai kolbász” sau „Gyulai pároskolbász”

4.2. Descriere:

„Gyulai kolbász” sau „Gyulai pároskolbász” (denumit în continuare „Gyulai kolbász”) se prepară din carne tocată și slănină tare, provenite de la animale îngrășate până la o greutate de cel puțin 135 kg, obținute prin încrucișarea porcilor de carne din rasa Marele Alb ungurească cu porci din rasa Mangalița cu părul lung și cu varietăți originare din câmpia ungară, precum și cu varietăți din rasele Hampshire, Duroc și Pietrain și hibrizi ale acestora. Calitatea adecvată a cărnii pentru prepararea produsului se obține prin dezosarea manuală, care permite înlăturarea completă a tendoanelor în cursul prelucrării a aproape întregii mase de carne.

„Gyulai kolbász” este un produs din carne cu un conținut de proteine fără țesut conjunctiv de minimum 15 % (m/m), în componența căruia intră carne de porc și slănină tare, tocate până la dimensiunea de 4-6 mm și introduse în intestine subțiri de porc (sau în intestine artificiale permeabile la abur dacă produsul final este tăiat în felii), prezentat în perechi, condimentat cu sare, ardei dulce măcinat și ardei iute măcinat, usturoi, piper și chimen măcinat, afumat în general la fum de fag, maturat și conservat prin uscare.

Are un diametru de 26-40 mm și o lungime de 18-26 cm și este prezentat în perechi sau tăiat în felii. Pielița este curată, fără defecte sau mucegaiuri, cu suprafața puțin noduroasă, de culoare roșie-maronie și lasă să se vadă bucățelele de slănină. Umplutura este compactă, flexibilă și bine închegată și se taie ușor în felii. În secțiune se văd granulele de carne și de slănină de 4-6 mm distribuite uniform în pasta de carne. Cârnații au un miros plăcut de afumătură și mirodenii și un gust armonios, datorat amestecului de condimente utilizat.

Se comercializează în perechi, cu eticheta aplicată pe unul din cei doi cârnați. Perechile pot fi, de asemenea, ambalate sub vid sau sub atmosferă modificată, ambalajul fiind imprimat. „Gyulai kolbász” destinat comercializării în felii este mai lung și nu se prezintă în perechi; pielița se înlătură, iar după tăiere este comercializat în ambalaje sub atmosferă modificată, de diverse mărimi.

Compoziția chimică a produsului:

Activitatea apei maximum 0,91 Raportul apă/proteine maximum 1,5 Raportul grăsime/proteine maximum 2,7 Conținutul de proteine fără țesut conjunctiv al cărnii este de minimum 15 % Conținutul de clorură de sodiu maximum 5,0 %

4.3. Aria geografică:

„Gyulai kolbász” este produs în interiorul granițelor administrative ale orașelor Gyula și Békéscsaba.

4.4. Dovada originii:

Tuturor materiilor prime și altor materiale livrate fabricii li se atribuie un număr de identificare, menționat atât în documentele de producție, cât și pe materiile prime și materiale.

Produsul care urmează să fie fabricat primește un număr de cod permanent, prin care poate fi identificat în fiecare fază a procesului de producție. Pentru identificarea produsului finit, se folosește un număr al lotului, care conține numărul de cod al produsului și data de producție. În documentele de producție sunt incluse informații privind materia primă și alte materiale.

Numărul lotului și, în consecință, identificarea acestuia, este aplicabil cantității produse într-o zi.

Pe eticheta de pe produsul ambalat se menționează data ambalării sau data limită de consum. Cu ajutorul acestor informații, numărul lotului poate fi identificat în documentele de ambalare zilnice.

Documentele arhivate garantează obținerea retroactivă a tuturor informațiilor legate de producția oricărui produs finit.

4.5. Metodă de obținere:

„Gyulai kolbász” se prepară din spata, ciolanul, fleica, cotletul, ceafa și costița (carnea fiind dezosată manual) de pe semicarcase (respectiv, fără cap și picioare) și din slănina tare (fără glande), provenite de la porci obținuți prin încrucișarea raselor menționate.

Bucățile de carne (congelate la o temperatură de – 2 °C până la 4 °C sau refrigerate în prealabil între 0 °C și 7 °C) și slănina (congelată între 0 °C și – 7 °C) sunt tocate la mașină până la dimensiunea unor granule de 4-6 mm, după care se adaugă condimentele și azotatul de sodiu. Cu pasta rezultată (care are o temperatură între 0 °C și – 4 °C) sunt umplute la mașină intestinele subțiri de porc sau intestinele artificiale permeabile la abur, în perechi, după care cârnații sunt capsați.

Cârnații umpluți sunt apoi afumați la fum de bușteni din lemn de esență tare (în special fag) care ard lent, timp de 2-3 zile la o temperatură de 20 °C, într-un spațiu cu umiditatea relativă cuprinsă între 90 % și 70 %.

După afumare, cârnații sunt maturați și uscați. În efortul de a preveni defectele de calitate (precum formarea unei cruste), parametrii de uscare-maturare sunt reglați astfel încât diferența dintre umiditatea relativă de echilibru a produsului (URE) și umiditatea relativă ambiantă (UR) să nu depășească 4-5 %. Temperatura ambiantă tipică este de 16-18 °C; umiditatea relativă ambiantă inițială de 90-92 % este redusă treptat la 65-70 %. Uscarea continuă până când activitatea apei în interiorul produsului atinge nivelul de 0,91, procesul durând aproximativ 14-16 zile. Urmează postmaturarea, în cursul căreia se uniformizează conținutul de umiditate al produsului ambalat, suprafața tăieturii devine uniformă, iar pasta devine mai friabilă, culoarea stabilizându-se ca rezultat al efectului antioxidant al condimentelor naturale. Aceste proprietăți, împreună cu aroma intensă, diferențiază net „Gyulai kolbász” de gustul și aspectul produselor mai puțin elaborate.

4.6. Legătură:

Prezentarea ariei geografice: Orașele Gyula și Békéscsaba se situează în una din zonele cele mai joase din Ungaria, în partea de sud-est a Marii câmpii, la o altitudine de 87 m și, respectiv, 88 m peste nivelul mării. Zona are climatul continental moderat caracteristic pentru întreaga Mare câmpie, cu influențe continentale dominante, dar în care se fac simțite ocazional și influențe mediteraneene și oceanice. Râurile din apropierea celor două orașe au un rol central în determinarea climatului și a peisajului. Influența pădurilor este, de asemenea, importantă, mai ales cea a pădurii Mályvád de lângă Gyula, în care există mai multe specii de arbori seculari. Datorită condițiilor agroecologice favorabile, regiunea are vechi tradiții de cultivare a cerealelor și de creștere a animalelor. Ca urmare a coincidenței fericite a acestor factori, vecinătatea imediată a orașelor Gyula și Békéscsaba a devenit, începând din 1880, un important loc de popas pentru caravanele de negustori care se îndreptau dinspre Balcani spre târgurile din Viena. În special, negustorii care mergeau la târgurile de animale sau se întorceau de la aceste târguri, se opreau în regiune pentru o scurtă odihnă. Pădurile și râurile ofereau locul ideal pentru odihna, hrănirea, adăparea și îmbăierea animalelor. În oraș, animalele rănite puteau fi sacrificate, iar carnea putea fi prelucrată. Măcelarii și tăietorii cei mai pricepuți s-au străduit să răspundă acestei cereri, precum și nevoilor unui mare număr de străini, punând astfel bazele viitoarei industrii de prelucrare a cărnii din aceste orașe. La începutul secolului al XX-lea, maeștrii măcelari dobândiseră deja o experiență considerabilă, iar unii dintre ei și-au prezentat produsele la cele mai mari târguri locale și internaționale.

Istoria și reputația „Gyulai kolbász” Adevăratul renume internațional al cârnaților se datorează lui József Balogh fiul, care a câștigat medalia de aur la Expoziția universală de la Bruxelles, din 1910. Întreprinderea fondată de József Balogh a devenit în timp o puternică afacere de familie. Producția industrială pe scară largă a „Gyulai kolbász” este legată de numele lui András Stéberl, care a învățat secretele meseriei ca ucenic, în 1912, în fabrica lui József Balogh. În 1935, maestrul măcelar specializat în prepararea cârnaților András Stéberl își prezintă produsele la Expoziția universală de la Bruxelles, unde obține diploma de aur cu „mica pereche de «Gyulai kolbász»”. Cumpără apoi o fabrică în centrul orașului, unde lansează producția „industrială” de „Gyulai kolbász” și alți cârnați uscați. Aceasta devine una din cele mai mari fabrici de prelucrare a cărnii din regiune, care angaja lucrători calificați din zonele vecine. Producția de „Gyulai kolbász” continuă după al doilea război mondial și după naționalizările și fuziunile de întreprinderi de la începutul perioadei comuniste. După cum atestă numeroase diplome și premii de calitate, tradiția centenară a fost de atunci asociată cu succes noilor tehnologii și tehnici de fabricație: — Expoziția universală de la Bruxelles, 1910, medalie de aur, diplomă de onoare; — Expoziția universală de la Bruxelles, 1935, diplomă de aur, diplomă de onoare; — dreptul de a utiliza emblema Forumului pentru produse de excelență (Kiváló Áruk Fóruma); — Foodapest 2000, Premiul pentru Succes; — Magyar Termék Nagydíj (Marele Premiu pentru Produse Maghiare), 2001; — Magyar Minőség Háza (Casa calității maghiare), 2001; — Premiu special pentru dezvoltarea exporturilor, 2001. Articolele din presa națională și regională au confirmat reputația „Gyulai kolbász”.

4.7. Organism de control:

Denumire: Békés Megyei Mezőgazdasági Szakigazgatási Hivatal Élelmiszerlánc-biztonsági és Állategészségügyi Igazgatóság (Direcția pentru siguranța lanțului alimentar și sănătatea animală din cadrul Biroului de administrare agricolă din județul Békés) Adresă: Békéscsaba Szerdahelyi út 2. 5700 MAGYARORSZÁG/HUNGARY Tel. +36 66540240 Fax +36 66547440 E-mail: karpatia@oai.hu

4.8. Etichetare:

—